Papilės piliakalnis

Papilės I piliakalnis su gyvenviete (registro kodas iki 2005 m. balandžio 19 d. A578KP, Lietuvos Respublikos kultūros paminklų sąrašo Nr. AR30) − piliakalnis ir senovės gyvenvietė Akmenės rajono savivaldybės teritorijoje, Ventos kairiajame krante, Papilės gyvenvietėje, 0,25 km į pietvakarius nuo kelio Kuršėnai-Mažeikiai ir 0,15 km ta pačia kryptimi nuo Papilės šv. Juozapo bažnyčios, 0,1 km į vakarus nuo Papilės kapinyno, į vakarus nuo kelio Papilė-Balsiai tilto per Ventą ir aplinkkelių į Papilę, Balsius ir Biliūniškius kryžkelės, Ventos regioniniame parke. Kultūros vertybės kodas A578KP.

Piliakalnis 
Piliakalnis įrengtas Ventos kairiajame krante, aukštumoje, santakoje su bevardžiu upeliu. Aikštelė beveik keturkampė, pailga šiaurės-pietų kryptimi, 55x25 m dydžio. Pietiniame aikštelės krašte supiltas 5,5 m aukščio, 20 m pločio, 28 m ilgio pylimas, kurio 9,5 m aukščio išorinis šlaitas leidžiasi į 24 m pločio, 2,5 m gylio griovį. Šlaitai statūs, rytuose nuo Ventos − 20 m, vakaruose nuo upelio − iki 15 m aukščio. Aikštelėje ir griovyje yra dar XIX a. įrengtos kapinės, kurių kapai sunaikino čia buvusį kultūrinį sluoksnį, apardė ir pylimą. Piliakalnis apaugęs lapuočiais.

Į vakarus ir šiaurę nuo piliakalnio, 3 ha plote yra 1986, 1998 ir 2000 m. tyrinėta papėdės gyvenvietė, į kurios vakarinę dalį išplėstos kapinės. 300 m į pietryčius nuo piliakalnio, Ventos dešiniajame krante yra 1955 m. tyrinėtas VII a.−XIV a. senkapis. 0,5 km į rytus nuo Papilės piliakalnio yra Papilės II piliakalnis, vadinamasis Pašalpos kalnas.

Istorija 
Kalavijuočių ordino kronikose Papilė minima 1253 m. balandžio 5 d. Piliakalnyje stovėjo Papilės pilis, kurios apylinkes kryžiuočiai puolė 1339 m. ir 1359 m. Piliakalnyje įrengtose kapinėse palaidotas Simonas Daukantas.

Šaltiniai 

 Lietuvos TSR kultūros paminklų sąrašas, V., 1973, p. 97
 Lietuvos Respublikos istorijos ir kultūros paminklų sąrašas, V.,1993, p. 58
 Tomas Baranauskas. Lietuvos medinės pilys rašytinių šaltinių duomenimis // Lietuvos archeologija. Vilnius, 2003. T. 24, p. 62, 86.
 Liudvikas Kšivickis. Žemaičių senovė. Kaunas, Marijampolė, 1928.
 Покровский Ф. В. Археологическая карта Ковенской губернии. Вильна, 1899.
 Birutė Salatkienė. Papilės archeologiniai paminklai ir jų tyrinėjimai // Papilė. Vilnius, 2004. D. 1, p. 131–134.
 Rita Trimonienė. Papilės istorija no XIII a. iki XVI a. // Papilė. Vilnius, 2004. D. 1, p. 182–185.

Nuorodos 
 Lietuvos piliakalniai

Nuotraukos 

Piliakalniai Akmenės rajone